Astiroonoomiin saayinsii waa’ee qaamolee atmoosfeerii lafaan (earth) alatti argaman kanneen akka: pilaanetotaa, gaalaaxota, urjiilee, koomeetii, aastiroyidiifi hawaa mataa isaa kan qo’atu yemmu ta’u, hikkaa kallatti isaa yemmuu ilaallu immoo jechi astiroonoomii jedhu jecha giriikii ‘astron’ urjiileefi ‘nomia’ seera jedhu irraa kan dhufeefi hikkaa waliigalaa seera urjiilee jedhu kan qabu dha. Yeroo baay’ee jecha astiroonoomii, astirooloojiifi astiroofiziksii namoonni garaagarummaa isaanii adda baasuun yeroo isaan rakkisu argina, kanatti aansuunis akka armaan gadiitti garaagarummaa isaanii adda baasee isiniif ibsuuf kanan yaalu ta’a. 